**Likumprojekta “Grozījumi Autopārvadājumu likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts paredz aizstāt Autopārvadājumu likumā vārdus “republikas pilsētas pašvaldība”, “republikas pilsētas dome” un “republikas pilsēta” ar vārdiem “valstspilsētas pašvaldība”, nodrošinot atbilstību Administratīvo teritoriju un apdzīvoto vietu likumā noteiktajam teritoriālajam iedalījumam. Atbilstoši likumprojektā paredzētajam ar likuma spēkā stāšanos Jēkabpils un Valmieras pašvaldības speciālās atļaujas (licences) un licences kartītes vairs neizsniegs. Likums stājas spēkā 2021.gada 1.jūlijā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Administratīvo teritoriju un apdzīvoto vietu likuma pārejas noteikumu 11.punkta 1.apakšpunkts un Ministru prezidenta 2020.gada 1.jūlija rezolūcija Nr.12/2020-JUR-110. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  2020.gada 23.jūnijā stājās spēkā jauns Administratīvo teritoriju un apdzīvoto vietu likums (turpmāk – Likums), kas Latvijas Republikas pilsētas iedala valstspilsētās un novadu pilsētās. Ar Likuma spēkā stāšanos spēku zaudēja Administratīvo teritoriju un apdzīvoto vietu likums (bija pieņemts 2008.gada 18.decembrī), kas kā vienu no Latvijas Republikas administratīvi teritoriālajām vienībām noteica republikas pilsētu. Likuma pārejas noteikumu 11.punkta 1.apakšpunkts uzdod Ministru kabinetam līdz 2020.gada 31.oktobrim izstrādāt un iesniegt Saeimai likumprojektus par nepieciešamajiem grozījumiem citos likumos, lai nodrošinātu atbilstību Likumā noteiktajam administratīvi teritoriālajam iedalījumam.  Likumprojekta 1.pants paredz aizstāt Autopārvadājumu likumā, izņemot pārejas noteikumus, vārdus “republikas pilsētas pašvaldība”, “republikas pilsētas dome” un “republikas pilsēta” ar vārdiem “valstspilsētas pašvaldība”. 1. Saskaņā ar Autopārvadājumu likuma 35.panta pirmo daļu republikas pilsētu pašvaldības izsniedz speciālo atļauju (licenci) un licences kartīti komercpārvadājumiem ar taksometru savā administratīvajā teritorijā. Saskaņā ar Likumu valstspilsētas var būt gan pašvaldības statusā (Likuma 4. panta pirmās daļas 1. punkts), gan arī novada teritoriālā vienība (Likuma pielikuma 19.10., 28.14. un 41.28. apakšpunkts). Līdz ar to Daugavpils, Jelgava, Jūrmala, Liepāja, Rēzekne, Rīga un Ventspils būs valstspilsētas pašvaldības statusā, savukārt Ogre, Valmiera un Jēkabpils būs valstspilsētas novada teritoriālās vienības statusā. Tas nozīmē, ka jēdzienam “valstspilsēta” turpmāk var būt divējāds lietojums.

 Likumprojekts paredz noteikt, ka turpmāk speciālās atļaujas (licences) un licences kartītes pasažieru komercpārvadājumiem ar taksometriem izsniegs valstspilsētu pašvaldības, līdz ar to valstspilsētas Valmiera un Jēkabpils, kas būs novada teritoriālās vienības statusā, no 2021.gada 1.jūlija neizsniegs speciālās atļaujas (licences) un licences kartītes, bet taksometra pakalpojumus šajās pilsētās pārvadātāji varēs sniegt saskaņā ar attiecīgā plānošanas reģiona izsniegto speciālo atļauju (licenci).  Šāds risinājums ir izstrādāts, ņemot vērā Vidzemes plānošanas reģiona ierosinājumu un Satiksmes ministrijas 2020.gada 3.septembrī veikto elektronisko aptauju republikas pilsētām un plānošanas reģioniem par speciālo atļauju (licenču) un licences kartīšu izsniegšanas pilnvarām, kurā Jēkabpils un Valmieras pašvaldības atbalstīja priekšlikumu, ka speciālās atļaujas (licences) un licences kartītes varētu izsniegt plānošanas reģioni. Turpmāk speciālo atļauju (licenci) un licences kartīti pasažieru komercpārvadājumiem Valmierā izsniegs Vidzemes plānošanas reģions, savukārt pārvadājumiem Jēkabpilī – Zemgales plānošanas reģions. Attiecībā uz Ogres pilsētu, kas atbilstoši Likumam iegūs valstspilsētas statusu kā novada teritoriālā vienība, Ogres pilsēta 2020.gada 11.septembra vēstulē Nr.2-5.1/3331 informēja Satiksmes ministriju, ka, ņemot vērā grozījumus ārējos normatīvajos aktos un to, ka pašvaldībai vairs nebija pienākuma pieņemt lēmumus par pasažieru pārvadājumiem ar vieglajiem taksometriem kopš 2018.gada sākuma, pašvaldība šobrīd nevar sniegt viedokli par speciālo atļauju un licences kartīšu pasažieru komercpārvadājumiem ar taksometriem izsniegšanu valstspilsētas Ogres administratīvajā teritorijā. Līdz ar to, lai neradītu papildu administratīvo slogu, tostarp arī pārvadātājiem pienākumu saņemt atsevišķu speciālo atļauju (licenci) un licences kartīti pasažieru komercpārvadājumiem Ogres pilsētā, atbilstoši likumprojektā paredzētajam, Ogres pilsētai nebūs nepieciešams atjaunot taksometru pārvadājumu licencēšanas funkciju.  Saskaņā ar Autopārvadājumu likuma 30.panta pirmo daļu republikas pilsētas dome izsniedz speciālo atļauju (licenci) pārvadājumiem attiecīgās administratīvās teritorijas robežās, pamatojoties uz Autopārvadājumu likuma 30.panta 5.1 daļā dotā pilnvarojuma pamata noteiktā kārtībā. Ņemot vērā to, ka šādus saistošos noteikumus ir izdevusi Rīgas dome un Ventspils dome, kas saglabā pašvaldības statusu, ietvertais grozījums likumprojektā šo regulējumu pēc būtības nemaina.  Likumprojekta 2.pants paredz noteikt pārejas periodu speciālajām atļaujām (licencēm) un licences kartītēm pasažieru pārvadājumiem ar taksometru, kuras līdz 2021. gada 30.jūnijam izsniegs Valmieras un Jēkabpils pašvaldības nosakot, ka tās būs spēkā līdz to derīguma termiņa beigām attiecīgajā plānošanas reģionā. Speciālās atļaujas (licence) un licences kartītes saņemšanai komersanti var vērsties ar iesniegumu klātienē republikas pilsētu (nākotnē - valstspilsētu) pašvaldībās vai plānošanas reģionu administrācijās, kā arī iesniegt iesniegumu elektroniski, ja iestāde šādu pakalpojumu nodrošina, izmantojot valsts pārvaldes pakalpojumu portālu www.latvija.lv. Saskaņā ar Autopārvadājumu likuma 35.panta 1.2 daļā noteikto plānošanas reģions vai republikas pilsētas pašvaldība speciālo atļauju (licenci) pasažieru komercpārvadājumiem ar taksometru izsniedz, publicējot informāciju savā tīmekļvietnē. Vienlaikus informāciju par speciālās atļaujas (licences) izsniegšanu nosūta uz pārvadātāja iesniegumā norādīto elektroniskā pasta adresi. Savukārt saskaņā ar Autopārvadājumu likuma 35.panta 1.5 daļu plānošanas reģions vai republikas pilsētas pašvaldība licences kartīti pasažieru komercpārvadājumiem ar taksometru izsniedz, izdarot ierakstu transportlīdzekļu un to vadītāju valsts reģistrā. Likums stājas spēkā 2021.gada 1.jūlijā. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, VSIA “Autotransporta direkcija”.  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
|   **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Ministru kabinetā 2020.gada 29.oktobrī iesniegts Ministru kabineta noteikumu projekts “Grozījumi Ministru kabineta 2019.gada 27.augusta noteikumos Nr.405 “Noteikumi par pasažieru komercpārvadājumiem ar taksometru” (TA-2070).Valsts sekretāru 2020.gada 8.oktobra sanāksmē izsludināts Ministru kabineta noteikumu projekts “Grozījums Ministru kabineta 2018.gada 6.marta noteikumos Nr.146 “Noteikumi par valsts nodevu par speciālās atļaujas (licences) izsniegšanu komercpārvadājumiem ar autotransportu” (VSS-848, prot.40., 25.§). |
| 2. | Atbildīgā institūcija | Satiksmes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
|   Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai dota iespēja rakstiski sniegt viedokli par likumprojektu tā izstrādes stadijā.  |
| 2. | Sabiedrības līdzdalība projekta izstrādē | Paziņojums par līdzdalības iespējām tiesību akta izstrādes procesā 2020.gada 23.septembrī publicēts Satiksmes ministrijas tīmekļvietnē <https://www.sam.gov.lv/lv/izstrade-esosie-attistibas-planosanas-dokumenti-un-tiesibu-akti> |
| 3. | Sabiedrības līdzdalības rezultāti | **Latvijas Pasažieru pārvadātāju asociācija** (LPPA) ierosina iekļaut Autopārvadājumu likumā grozījumus, kas mazinātu ne tikai birokrātisko slogu (likumprojektā noteiktais 35.panta papildinājums ar 2.1 daļu), bet reāli atvieglotu pārvadājumu organizēšanu, mazinātu administratīvās izmaksas un nodrošinātu vienlīdzīgus konkurences apstākļus pasažieru komercpārvadājumos kā ar taksometriem, tā arī ar vieglajiem automobiļiem. Proti, tiek piedāvāts Autopārvadājuma likumā noteikto licences un licences kartītes izsniegšanu nodrošināt centralizēti (to varētu veikt VSIA “Autotransporta direkcija”) un ar vienādiem nosacījumiem gan komercpārvadājumiem ar taksometriem, gan komercpārvadājumiem ar vieglajiem automobiļiem, kā to nosaka Autopārvadājumu likuma 35. panta 5. punkts. Kā pamatojumu LPPA norāda - lai veiktu pārvadājumus Rīgā, Rīgas Plānošanas reģionā un Jūrmalā – komercpārvadājumiem ar taksometru licences kartiņas maksā 46,52 EUR/mēnesī, savukārt komercpārvadājumiem ar vieglo automobili – 4,00 EUR/ mēnesī. Iebraukšanai citās, iepriekš nenosauktās pašvaldības teritorijās, komercpārvadājumiem ar taksometru ir nepieciešamas licences kartiņas, kamēr komercpārvadājumiem ar vieglo automobili iespējams izmantot vienu licences kartīti visā valsts teritorijā.**Satiksmes ministrija** neatbalstaLPPA priekšlikumu, jo tas satur būtiskas konceptuālas regulējuma izmaiņas, kuru veikšanai nepieciešams visu iesaistīto pušu izsvērts viedoklis, kā arī ietekmes uz valsts un pašvaldību budžetu izvērtējums, ņemot vērā to, ka likumprojekts sagatavots, izpildot Ministru prezidenta 2020.gada 1.jūlija rezolūcijā Nr.12/2020-JUR-110 doto uzdevumu, LPPApriekšlikums nav izskatāms šā likumprojekta tvērumā. |
| 4. | Cita informācija | **Latvijas tirdzniecības un rūpniecības kamera (LTRK)** 2020.gada 23.oktobrī (Nr.2020/1183) ir aicinājusi papildināt likumprojektu, izslēdzot no likuma 29.panta ceturtās daļas vārdus “kurā ir ne vairāk kā četras pasažieru sēdvietas”.Šobrīd likumā ir paredzēts ierobežojums, kas pasažieru komercpārvadājumos ar automobili neļauj izmantot busiņus, tas ir, automobili, kurā ir vairāk nekā četras pasažieru sēdvietas. Šāds ierobežojums nav paredzēts attiecībā uz taksometriem, līdz ar to veidojas nevienlīdzīgi konkurences apstākļi. Lai nodrošinātu vienlīdzīgu konkurenci starp abiem pasažieru pārvadātāju veidiem, LTRK aicina šādu ierobežojumu izslēgt. Valsts politika pasažieru komercpārvadājumos ar taksometru un vieglo automobili līdz šim ir bijusi vērsta uz vienādu darbības nosacījumu un vienādu konkurences apstākļu nodrošināšanu gan taksometriem, gan vieglajiem automobiļiem. Tādēļ, lai turpinātu vienlīdzīgas politikas īstenošanu, ir nepieciešams atteikties no pasažieru sēdvietu ierobežojuma pasažieru komercpārvadājumos ar vieglo automobili. Piedāvātās izmaiņas nodrošinās lielākas izvēles iespējas pasažieriem gadījumos, kad pārvadājuma pakalpojums nepieciešams pasažieru grupai, kas ir lielāka par četriem cilvēkiem. Līdz ar 2019.gadā ieviesto mobilo lietotņu un tīmekļvietņu regulējumu pasažieru pārvadājumiem, iespējamie riski, kas vēsturiski pastāvēja, kad tika ieviests pasažieru sēdvietu skaita ierobežojums pārvadājumos ar vieglajiem automobiļiem, faktiski ir ierobežoti un atrisināti. Tāpat mobilo lietotņu un tīmekļvietņu regulējuma pasažieru pārvadātāji apņemas sadarboties ar VSIA “Autotransporta direkcija”, lai pakalpojums nepārklātos ar regulārajiem pasažieru pārvadājumiem. Pēc atkārtota projekta saskaņošanas LTRK 2020.gada 20.oktobrī uztur spēkā iepriekš atzinumā pausto un aicina likumprojektu papildināt, izslēdzot no likuma 29.panta ceturtās daļas vārdus “kurā ir ne vairāk kā četras pasažieru sēdvietas”.**Satiksmes ministrija** neatbalstapriekšlikuma izskatīšanu šā likumprojekta tvērumā, jo likumprojekts sagatavots, izpildot Ministru prezidenta 2020.gada 1.jūlija rezolūcijā Nr. Nr.12/2020-JUR-110 doto uzdevumu.  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VSIA “Autotransporta direkcija”, plānošanas reģioni, republikas pilsētu pašvaldības. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar likumprojekta izpildi nav nepieciešams veidot jaunas institūcijas. Valstspilsētas Valmiera un Jēkabpils, kas būs novada teritoriālās vienības statusā, pārtrauks speciālo atļauju (licenču) un licences kartīšu izsniegšanu, līdz ar to var tik likvidēta vai reorganizēta esošā institūcija vai samazinātas izpildāmās funkcijas.  |
| 3. | Cita informācija | Nav. |

Satiksmes ministrs T. Linkaits

v\_sk. = 1506